જનરલ હોર્થીના કબજા હેઠળના હંગેરીના જર્મન તરફી વિસ્તારમાં રહેતા સામુ સ્પ્રિંગમેન અને તેના ઝિયોનિસ્ટ સહકર્મીઓ, પોલિશ બોર્ડરની સામે પાર રહેતા યહૂદીઓની વર્તમાન સ્થિતિ બાબતે ઇસ્તંબૂલના લોકો જેટલા જ અજાણ્યા હતા. પરંતુ પૈસાની લાલચે, અથવા તો તેમની વિચારધારા સાથે સહમત હોવાને કારણે, જર્મન વિસ્તારોમાં ઘુસણખોરી કરવા માગતા લોકોને સંદેશવાહક તરીકે ભરતી કરવાનું એમણે ચાલુ કરી દીધું હતું. હંગેરિયન સિક્રેટ પોલીસનો એજન્ટ એરિક પોપેસ્કુ નામનો એક હિરાનો વેપારી તેમાંનો જ એક સંદેશવાહક હતો. બીજો એક અંડરવર્લ્ડનો છૂપો દાણચોર બેન્ડી ગ્રોઝ હતો, જેણે શરુ-શરુમાં જર્મન સિક્રેટ પોલીસને મદદ કરી હતી, પરંતુ પોતાની સ્વર્ગવાસી માતાની લાગણી દુભવ્યાના પ્રાયશ્ચિતરૂપે પાછળથી એ સ્પ્રિંગમેન માટે કામ કરવા લાગ્યો હતો. ત્રીજો માણસ હતો રૂડી સ્કલ્ઝ, જે તીજોરી તોડવામાં માહેર એવો ઓસ્ટ્રિયન હતો અને સ્ટટગાર્ડમાં ગેસ્ટાપો મેનેજમેન્ટ બ્યૂરોનો એજન્ટ પણ હતો. પોપેસ્કુ, ગ્રોઝ અને સ્કલ્ઝ જેવા ડબલ એજન્ટોની સાથે મળીને, તેમની દુઃખતી રગ દબાવીને, તેમના લોભને અને તેમનો જો કોઈ આદર્શ હોય તો તેને પણ છંછેડીને કામ પાર પાડવાની એક જન્મજાત કુનેહ સ્પ્રિંગમેનમાં હતી.